પરંતુ તેઓને ટિકિટ આપવામાં આવી છે. આવા ઉદાહરણોમાં સૌરભ પટેલ, રજની પટેલ, ગોવિંદભાઈ પટેલ, ભૂષણ ભટ્ટ કે પુરૃષોત્તમ સોલંકી જેવા નેતાઓ છે. મધુ શ્રીવાસ્તવ જેવા માથાભારે કિસ્સાઓમાં ભાજપ હાઈકમાન્ડ ઉમેદવારના દબાણ સામે ઝૂક્યું છે તો આઈ.કે. જાડેજા જેવા સૌજન્યશીલ વ્યવહાર કરતા નેતાના સમર્થકોની લાગણી સામે નહીં ઝૂકવાનું વલણ અપનાવ્યું છે. વસુબહેન ત્રિવેદીના કિસ્સામાં તો પક્ષના પદાધિકારીઓ, આગેવાનો, કાર્યકર્તાઓના જાહેર આગ્રહ ઉપરાંત બ્રહ્મસમાજના આગેવાનોએ અલગથી પત્રકાર પરિષદ પણ યોજેલી અને સતત પંદર વર્ષથી અજેય રહેલા સુશિક્ષિત અને નિર્વિવાદ મહિલા નેતાને અન્યાય ન થાય તે માટે રજૂઆતો કરેલી, આમછતાં તેની જે રીતે અવગણના થઈ તે આશ્ચર્યજનક રહ્યું. છેલ્લાં કલાકોમાં જ નામ જાહેર થાય અને ઉમેદવારી પત્રક પણ તૈયાર જ હોય તેવા કિસ્સાઓએ સંન્નિષ્ઠ આગેવાનોને હતપ્રભ કરી મૂક્યા. ઘણાં કિસ્સાઓમાં આયાતી ઉમેદવારોને સ્થાનિક કાર્યકર્તાઓને અંધારામાં રાખી ટિકિટો અપાઈ. આ ઉપરાંત પોલીસ ચોપડે અપરાધો નોંધાયેલા હોય છતાં પસંદગી પામ્યા હોય તેવા ઉદાહરણો પણ ભાજપની યાદીમાં જોવા મળે છે, એટલું જ નહીં રાજકારણમાં વંશવાદનો વિરોધ કરવાની નીતિ હોવા છતાં ભાજપે ધારાસભ્યો, સાંસદોના પુત્રો અને પુત્રવધુઓને ટિકિટ આપ્યાના દાખલાઓ સામે આવ્યા છે. આજ રીતે કૉંગ્રેસમાં પણ છેવટ સુધી અનેક પ્રકારની મથામણો બાદ જે ચિત્ર ઉપસ્યુ છે તે સંતુલિત નથી જણાતુ. કૉંગ્રેસે સોમાભાઈ પટેલ, કુંવરજી બાવળીયા, તુષાર ચૌધરી, વીરજી ઠુમ્મર, હિંમતસિંહ પટેલ, જીવાભાઈ પટેલ અને પ્રવીણ રાઠોડ જેવા લોકસભાની ચૂંટણીમાં હારેલા સાંસદોને ટિકિટ ફાળવી છે એટલું જ નહીં ૨૦૧૨ની વિધાનસભાની ચૂંટણીમાં અર્જુન મોઢવાડિયા સહિત ૨૪ હારેલા ઉમેદવારોને ફરી ટિકિટ ફાળવી છે. કાંકરેજ અને પાલનપુર એવી બેઠકો છે જ્યાં ભાજપે હારેલા ઉમેદવારને ફરી તક આપી છે તો કૉંગ્રેસે પોતાના જીતેલા ઉમેદવારને તક આપી નથી.